
Bosna i  Hercegovina
FEDERACIJA BOSNE I HERCEGOVINE
POSAVSKI   KANTON
KANTONALNI  SUD  U  ODŽAKU         
Broj: 25 0 K 051133 26 Kž
Odžak, 18.08.2026. godine


U IME FEDERACIJE BOSNE I HERCEGOVINE 


 	Kantonalni sud  u Odžaku, u vijeću sastavljenom od suca V.M, kao predsjednika vijeća, te sudaca Dž.P i D.Č, kao članova vijeća, uz sudjelovanje zapisničara J.B, u kaznenom predmetu protiv optuženog D.M. zbog kaznenog djela Obmana pri dobivanju kredita ili drugih pogodnosti iz čl. 268 st. 3. vezi sa st. 1., u stjecaju sa kaznenim djelom Zlouporaba položaja ili ovlasti iz čl. 383 st. 2. u vezi sa st. 1., a sve u vezi sa čl. 54 KZ F BiH, odlučujući o žalbi branitelja optuženog, odvjetnika A.F. iz O, izjavljenoj protiv presude Općinskog suda u Orašju broj 25 0 K 051133 24 K od 26.11.2025. godine, na sjednici vijeća održanoj dana 18.08.2026. godine, donio je slijedeću: 
 

P R E S U D U 


	Povodom žalbe branitelja optuženog, a po službenoj dužnosti, preinačava se presuda Općinskog suda u Orašju, broj 25 0 K 051133 24 K od 26.11.2025. godine, u dijelu odluke o kazneno - pravnoj sankciji, tako da se optuženom D.M. temeljem čl. 7., čl. 42., čl. 43. st. 1, čl. 49. st. 1., čl. 50. st. 1. tč. b. i čl. 51. st.1. tč. c. i tč. d. Kaznenog zakona F BiH za počinjeno kazneno djelo Obmana pri dobivanju kredita ili drugih pogodnosti iz čl. 268. st. 3. u vezi sa st. 1. Kaznenog zakona F BiH, utvrđuje kazna zatvora u trajanju od 7 (sedam) mjeseci, a za počinjeno kazneno djelo Zlouporaba položaja ili ovlasti iz čl. 383. st. 2. u vezi sa st. 1. Kaznenog zakona F BiH, utvrđuje kazna zatvora u trajanju od 4 (četiri) mjeseca, te se optuženom primjenom čl. 54. st. 1. tč. b. Kaznenog zakona F BiH izriče jedinstvena kazna zatvora u trajanju od 9 (devet) mjeseci.
	U izrečenu jedinstvenu kaznu zatvora se optuženom uračunava vrijeme za koje je lišen slobode počevši od 12.01.2020. godine od 12,00 sati do 12.03.2020. godine.
	U preostalom dijelu, u kojem se pobija žalbom, žalba branitelja optuženog se odbija kao neutemeljena i prvostupanjska presuda potvrđuje.
                         



			    

O b r a z l o ž e n j e


            Pobijanom  presudom  Općinskog suda u Orašju, 25 0 K 051133 24 K od 26.11.2025. godine, optuženi  D.M. oglašen je krivim zbog kaznenog djela Obmana pri dobivanju kredita ili drugih pogodnosti iz čl. 268 st. 3. vezi sa st. 1., u stjecaju sa kaznenim djelom Zlouporaba položaja ili ovlasti iz čl. 383 st. 2. u vezi sa st. 1., a sve u vezi sa čl. 54 KZ F BiH, pa mu je prvostupanjski sud na temelju čl. 7, čl. 42, čl. 43 st.1. čl. 49 st.1, čl.50 st.1. t. b) i čl. 51 st.1. t. c) i d) KZ FBIH za počinjeno kazneno djelo Obmana pri dobivanju kredita ili drugih pogodnosti iz čl.268. st.3. vezi sa st. 1., izrekao kaznu zatvora u trajanju od 7 (sedam) mjeseci, za počinjeno kazneno djelo Zlouporaba položaja ili ovlasti iz čl. 383. st. 2.  u vezi sa st. 1. KZ FBIH, izrekao kaznu zatvora u trajanju od 4 (četiri) mjeseca, te mu primjenom čl. 54 st.1. t. b) istog Zakona, izrekao jedinstvenu kaznu zatvora u trajanju od 9 (devet) mjeseci. 
	U izrečenu jedinstvenu kaznu zatvora se optuženom uračunava vrijeme za koje je lišen slobode počev od 12.02.2020. godine  od 12,00 sati do 12.03.2020. godine.
	Na temelju čl. 76  KZ FBIH optuženom D.M. se izriče mjera sigurnosti zabrane obavljanja funkcije u pravnoj osobi u trajanju od 3 (tri) godine od dana pravomoćnosti presude.
	Na temelju čl. 202 st. 1 a u vezi sa čl. 199 st. 2 Zakona o kaznenom postupku Federacije Bosne i Hercegovine optuženi D.M. se obvezuje na ime naknade troškova kaznenog postupka uplatiti iznos od 1.280,94 KM,  te na ime paušala iznos od 200,00 KM, a sve u roku od 15 dana od dana pravomoćnosti presude.
	
        Protiv navedene presude, žalbu je izjavio branitelj optuženog D.M., odvjetnik A.F. iz O, zbog bitne povrede odredaba kaznenog postupka, zbog pogrešno ili nepotpuno utvrđenog činjeničnog stanja, povrede kaznenog zakona  i zbog odluke o kazni. Predlaže da se žalba uvaži, pobijana presuda ukine i da se optuženoga oslobodi svake odgovornosti za počinjena kaznena djela iz presude, ili da se žalba uvaži i odredi održavanje pretresa pred drugostupanjskim sudom. 

	 U odgovoru na žalbu branitelja optuženog, Kantonalno tužiteljstvo Posavskog kantona Orašje predlaže da se žalba odbije kao neutemeljena i prvostupanjska presuda potvrdi.

Nakon što je ispitao pobijanu presudu u granicama žalbenih  razloga,  a  po službenoj dužnosti da li je na štetu optuženoga povrijeđen Kazneni zakon,  u smislu članka 321. ZKP-a F BiH („Službene novine F BiH broj: 35/03, 37/03, 56/03, 78/04, 28/05, 55/06, 27/07, 53/07, 9/09, 12/10 i 8/13, 59/14 i 74/20), ovaj sud je odlučio kao u izreci presude  iz slijedećih razloga:

	          Žalba branitelja optuženog je neutemeljena.

          Nisu utemeljeni žalbeni navodi branitelja optuženog da je prvostupanjski sud prilikom donošenja pobijane presude počinio bitne povrede odredaba kaznenog postupka koje ističe u žalbi.
          Nasuprot navodima žalbe branitelja optuženog, činjenično stanje je potpuno i pravilno utvrđeno, tj. prvostupanjski sud je savjesno ocijenio svaki dokaz pojedinačno i u vezi s ostalim dokazima i na osnovu takve ocjene izveo zaključak je li neka činjenica dokazana. 
 
	Nasuprot žalbenim navodima branitelja optuženog u kojima ističe da su radnici sa kojima su zaključeni predmetni ugovori radili u granicama svoje preostale radne sposobnosti i u kojima ukazuje na praksu zapošljavanja invalida, epidemiju u kritično vrijeme, naglašavajući da pri zapošljavanju invalida ne vrijede u cijelosti radno – pravne norme, čime žalba branitelja optuženog ukazuje, po stavu žalbe, na pogrešne zaključke prvostupanjskog suda; ovaj sud ocjenjuje da je nasuprot ovim navodima žalbe branitelja optuženog, prvostupanjski sud pravilno cijenio sve izvedene dokaze te dao razloge o odlučnim činjenicama i da su razlozi koje prvostupanjski sud navodi u obrazloženju prvostupanjske presude valjani i pravilni. 
	Tako prvostupanjski sud nasuprot žalbenim navodima branitelja optuženog navodi i daje ocjenu iskaza svjedoka: V.J, E.P, M.C, N.B, R.B, M.D, I.K, B.P, Dž.I, A.K, K.K, M.V, A.M, R.M, I.Ž, S.Ž, P.Č, J.I, A.M.B i M.O, te iste iskaze dovodi u vezu sa iskazom optuženog i materijalnim dokazima spisa, koje detaljno obrazlaže i elaborira u obrazloženju pobijane presude. 
	Prvostupanjski sud, nasuprot stavu žalbe branitelja optuženog, pravilno cijeni sve izvedene dokaze i valjano i detaljno izvodi zaključke, na temelju čega smatra dokazanim da su se u radnjama optuženog stekla sva bitna obilježja kaznenih djela koja se predmetnom optužnicom istome stavljaju na teret. 
	Prvostupanjski sud također iste dokaze dovodi u vezu sa nalazom i mišljenjem vještaka ekonomske struke, kao i iskazom istog vještaka. 

	Stoga, sud ocjenjuje kao neutemeljene žalbene navode branitelja optuženog usmjerene na pogrešno ili nepotpuno utvrđeno činjenično stanje, a u vezi sa bitnim povredama odredbi kaznenog postupka.

	Suprotno stavu žalbe branitelja optuženog, pravilan je zaključak prvostupanjskog suda, da iz dokaznog postupka na glavnom pretresu proistječe da je optuženi D.M., u periodu od četvrtog mjeseca 2018. godine pa do 02.07.2018. godine, kao odgovorna osoba Crvenog križa sa ciljem da invalidnim osobama i Crvenom križu pribavi novčani stimulans za nova upošljavanja, stupio u kontakte sa invalidnim osobama i nudio im zaključenje ugovora o radu i obećavao im da će im biti isplaćivane plaće, a da neće morati dolaziti na posao, te je prvostupanjski sud pravilno utvrdio da je u konkretnom slučaju, riječ o fiktivnim ugovorima, jer kao što to prvostupanjski sud pravilno utvrđuje – podaci o radnom mjestu, načinu rada, su bili bitni za dobivanje novčanog stimulansa, i u predmetnim ugovorima o radu je bilo navedeno da se sa invalidnim osobama zaključuje ugovor o radu na neodređeno vrijeme, iako su pojedini korisnici sredstava obavljali povremene i privremene poslove, a iz evidencije se ne vidi koliko dana su trajali ti poslovi, što prvostupanjski sud pravilno zaključuje da se navedeno odnosi na N.B, M.D, I.K, B.P, Dž.I, A.S, M.O, dok po pravilnom utvrđenju prvostupanjskog suda, A.M.B, I.I, M.B, Đ.O, nisu niti dolazili na posao.

	Suprotno stavu žalbe branitelja optuženog, pravilan je zaključak prvostupanjskog suda da su u ugovoru navedeni podaci koji nisu bili istiniti, a to je da će navedene osobe zasnovati stalni radni odnos i da će dolaziti svakodnevno na posao i da su navedeni ugovori i sklopljeni da bi se osigurala novčana sredstva invalidnim osobama, kao i Crvenom križu u cilju nabavke sredstava za rad i izvođenja građevinskih radova na zgradi Crvenog križa. 
	Pravilno prvostupanjski sud zaključuje da je optuženi već u momentu zaključenja ugovora bio svjestan da navedene osobe neće obavljati poslove koji su navedeni u ugovoru o radu i  da je upravo zaključivanje ugovora o radu bio jedan od uvjeta za dodjelu novčanog stimulansa.

	Nasuprot navodima žalbe branitelja optuženog, pravilno prvostupanjski sud utvrđuje da je optuženi, kao osoba odgovorna za financijsko poslovanje, izvršio nenamjenski utrošak sredstava dobivenih po aplikaciji, da se optuženi u svojoj obrani pozivao na zapisnike sa sjednice predsjedništva i da isti kao osoba odgovorna za financijsko poslovanje nije obavijestio članove skupštine da je vozilo isplaćeno iz dijela novčanih sredstava po odobrenoj aplikaciji za upošljavanje invalida, dok prvostupanjski sud na temelju iskaza svjedokinje R.M, utvrđuje da je ista iskazivala da je rečeno da su ta novčana sredstva za isplatu vozila osigurana pozajmicom. Prvostupanjski sud pravilno utvrđuje da je optuženi kao odgovorna osoba iskoristio svoje ovlasti i za Crveni križ pribavio korist koja prelazi 20.000,00 KM.
 
	Naime, suprotno žalbenim navodima branitelja optuženog, prvostupanjski sud je savjesnom i pravilnom ocjenom svih izvedenih dokaza pravilno utvrdio da je optuženi bio svjestan uvjeta pod kojima se mogu odobriti novčana sredstava po podnesenoj aplikaciji, pa je u cilju da dobije ta novčana sredstava zaključio fiktivne ugovore o radu sa invalidnim osobama, te ugovore i priložio uz aplikaciju kao jedan od uvjeta za dobivanje novčanog stimulansa, iz čega prvostupanjski sud pravilno zaključuje da je optuženi davanjem neistinitih podataka pribavio imovinsku korist Crvenom križu, jer je iz samih ugovora o radu utvrđeno da su isti zaključeni suprotno odredbama čl. 26., čl. 43., čl. 35., čl. 44., čl. 46. i čl. 166. Zakona o radu, što prvostupanjski sud pravilno utvrđuje i elaborira.

	Nadalje, pravilno prvostupanjski sud utvrđuje da je optuženi kao odgovorna osoba, iskoristio svoje ovlaštenje te izvršio prenamjenu sredstava, a ista sredstva iskoristio za pribavljanje imovinske koristi Crvenom križu, jer je dio tih sredstava iskorišten za isplatu ukupne kupoprodajne cijene vozila, za isplatu po računima firmama „Marius“ i „Auto Senković“, te isplatu djelatnika koji je zaposlen putem natječaja koji je raspisan od strane Federalnog zavoda za zapošljavanje, a što prvostupanjski sud pravilno utvrđuje iz Nalaza vještaka. 	Prvostupanjski sud iz zapisnika sa sjednice predsjedništva Crvenog križa pravilno utvrđuje da za takvu odluku optuženi nije imao suglasnost predsjedništva Crvenog križa, a što pravilno utvrđuje na temelju iskaza svjedoka R.M i A.M.

	Ispitujući pobijanu presudu po službenoj dužnosti, da li je na štetu optuženog povrijeđen Kazneni zakon, ovaj sud nalazi da je prvostupanjski sud prilikom donošenja odluke o kazni optuženom, povrijedio Kazneni zakon na štetu optuženog, tj. počinio povredu čl. 313. st. 1. tč. e. ZKP F BiH, a u vezi sa odredbom čl. 54. st. 1. Kaznenog zakona F BiH, koja propisuje da ako je počinitelj jednom radnjom ili s više radnji počinio više kaznenih djela za koja mu se istovremeno sudi, sud će najprije utvrditi kazne za svako od tih kaznenih djela, pa će za sva kaznena djela izreći jedinstvenu kaznu dugotrajnog zatvora, jedinstvenu kaznu zatvora ili jedinstvenu novčanu kaznu.

	Iz naprijed navedenih razloga ovaj sud je temeljem odredbi čl. 329. st. 1. ZKP F BiH po službenoj dužnosti preinačio odluku o kazneno – pravnoj sankciji, uzevši kao valjane i pravilne razloge prvostupanjskog suda vezane za ublažavanje kazne, u smislu čl. 50. st. 1. tč. b) KZ F BiH a što je pobliže navedeno u obrazloženju pobijane presude, dok u preostalom dijelu, u kojem se pobija žalbom, žalba branitelja optuženog se odbija kao neutemeljena i prvostupanjska presuda potvrđuje temeljem odredbi čl. 328. ZKP F BiH.


  Zapisničar       			                          PREDSJEDNIK VIJEĆA      
        J.B  			                               			V.M					              
                                      	                				 			           




